
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom PRIMUS CORNELIUS j.d.o.o. Runović, Runovići 152 B, OIB: 41825209661, dana 6. lipnja 2018. 


r i j e š i o   j e                                               

I. Obustavlja se stečajni postupak nad dužnikom PRIMUS CORNELIUS j.d.o.o. Runović, Runovići 152 B, OIB: 41825209661.

II. Odbija se zahtjev Financijske agencije za naknadu troškova.

III. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka.



Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 11. svibnja 2017. prijedlog za otvaranje stečajnog postupka nad dužnikom PRIMUS CORNELIUS j.d.o.o. Runović, a sve sukladno odredbama čl. 110. st. 1. Stečajnog zakona (Narodne novine 71/15 i 104/17, dalje SZ).

U podnesenom prijedlogu u bitnom je navedeno da dužnik na dan 9. svibnja 2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 25.405,17 kn, kao i da prema podacima koji su dostavljeni od Hrvatskog zavoda za mirovinsko osiguranje, dužnik ima jednog zaposlenog, a predlagatelj da ne raspolaže drugim podacima o imovini dužnika. 

Povodom podnesenog prijedloga FINE, a temeljem odredbi čl. 115. st. 1. SZ-a, rješenjem ovog suda posl. br. 12. St-559/2017 od 10. travnja 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

Na ročištu radi očitovanja o podnesenom prijedlogu, koje je održano kod ovog suda 2. svibnja 2018., dužnik je priznao postojanje nepodmirenih obveza koje su evidentirane na njegovom računu, a koje su na dan 30.04.2018. iznosile 13.076,42 kn, ali je isto tako naveo da će u narednih mjesec dana u cijelosti podmiriti sva svoja dospjela dugovanja budući da očekuje naplatu tražbina od svojih dužnika. Stoga je, na prijedlog dužnika, istom udijeljen rok do održavanja narednog ročišta za dostavu dokaza o deblokadi njegovog računa.

Na narednom ročištu, koje je u prethodnom postupku održano 5. lipnja 2018., dužnik je istakao da je u međuvremenu uspio u cijelosti podmiriti sve svoje dospjele obveze te da njegov račun više nije u blokadi pa obzirom da isti uredno posluje te mu račun nije u blokadi, dužnik je predložio sudu obustaviti ovaj stečajni postupak. 

Za potrebe navedenog ročišta u prethodnom postupku, FINA je 5. lipnja 2018. dostavila ovom sudu potvrdu o neizvršenim osnovama za plaćanje dužnika, kao i potvrdu o blokadi računa i novčanih sredstava dužnika, a kojima se potvrđuje da dužnik na dan 4. lipnja 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana, kao i da njegove evidentirane nepodmirene obveze na dan izdavanja potvrde iznose 0,00 kn.
 
Odredbom čl. 128. st. 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti.
 
Kako je dakle iz naprijed navedenih potvrda FINE od 4. lipnja 2018. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe čl. 128. st. 9. SZ-a, ovaj postupak trebalo obustaviti i sukladno tome odlučiti kao u toč. I. izreke ovog rješenja.

Pod toč. II. izreke ovog rješenja odbijen je zahtjev FINE za naknadu troškova, budući da u zahtjevu nije određeno navedeno za koje se točno troškove naknada traži, a niti je navedena visina tih troškova.

Prema odredbama čl. 164. st. 2. i 3. Zakona o parničnom postupku (Narodne novine broj 148/11 – pročišćeni tekst, 25/13 i 89/14, dalje ZPP), a koje se sukladno odredbi čl. 10. SZ-a na odgovarajući način primjenjuju i u stečajnom postupku, stranka je dužna zahtjev za naknadu troškova staviti najkasnije do završetka raspravljanja koje prethodi odlučivanju o troškovima, a ako je riječ o donošenju odluke bez prethodnog raspravljanja, stranka je dužna zahtjev za naknadu troškova staviti u prijedlogu o kojem sud treba odlučiti. Stranka je dužna u zahtjevu određeno navesti troškove za koje traži naknadu. 

Nije sporno da prema odredbi čl. 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine br. 106/15), FINA ima pravo na naknadu troška za podnošenje prijedloga za otvaranje stečajnog postupka u iznosu od 140,00 kn uvećanog za porez na dodanu vrijednost. Međutim, da bi sud naložio dužniku plaćanje tog iznosa potrebno je da FINA postavi određeni zahtjev u smislu odredbi čl. 164. st. 2. i 3. ZPP-a. 

Takav stav je prihvatila i sudska praksa (primjerice izražen u rješenjima Visokog trgovačkog suda RH broj Pž-3664/2017 od 26.06.2017., broj Pž-6528/2017 od 31.10.2017. i dr.).

U konkretnom slučaju, FINA je u prijedlogu za otvaranje stečajnog postupka navela da joj pripada naknada za obavljanje poslova u stečajnom postupku te je predložila odrediti u njenu korist isplatu predmetne naknade, ali ista pritom nije određeno navela koju konkretno naknadu troška zahtjeva niti visinu tog troška, a radi čega je primjenom odredbi čl. 164. st. 2. i 3. ZPP-a u vezi s čl. 10. SZ-a, o zahtjevu za naknadu troška FINE odlučeno kao u toč. II. izreke ovog rješenja. 

Budući da je ovim rješenjem postupak obustavljen, jer je dužnik u međuvremenu postao sposoban za plaćanje te više nema evidentiranih nepodmirenih obveza na računu, to je stoga valjalo naložiti Financijskoj agenciji da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka, a to u smislu odredbi čl. 112. st. 7. SZ-a, pa je radi toga odlučeno kao u toč. III. izreke ovog rješenja.

U Splitu, 6. lipnja 2018.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.

· predlagatelju - FINA, RC Split

